Halla Signý Kristjánsdóttir , alþingismaður Framsóknar í Norðvesturkjördæmi , segir Framsókn hafa haft samvinnu að leiðarljósi í síðustu kosningabaráttu , „ en ekki sundrung sem fráfarandi flokksmenn virðast hafa tekið með sér í baráttuna um framtíðina í nýjum flokki . “ Þetta kemur fram í grein hennar „ Áfram veginn “ á bb.is á dögunum . Á miðri leið er gott að líta yfir farinn veg og gleðjast yfir þeim árangri sem náðst hefur – hlaða sig af endurnýjanlegri orku sem skilar okkur áfram veginn . Geta ekki allir verið sammála um það ? „ Ég hef fengið tækifæri til að vinna með frábæru fólki , kynnst málefnum og fengið að vinna að mikilvægum málum inn á þingi og úti í kjördæminu . Ekki síst hefur verið frábært að vinna með ríkisstjórn sem komið var á eftir kosningar . Þetta er sú ríkisstjórn sem þurfti að koma á til ná fram félagslegum , efnahagslegum og pólitískum stöðugleika í landinu . Þegar kjörtímabilið er hálfnað má þegar sjá að ríkisstjórnin sem spannar hið pólitíska litróf allt frá vinstri til hægri hefur náð að slá nýjan tón , eins og segir í markmiði í stjórnarsáttmála hennar og náð að setja á fót lykilverkefni sem þjóðinni var mikilvægt eftir óreiðu síðasta ártugs , “ segir Halla Signý . Lífskjarasamningarnir sem náðust síðasta vetur voru skýrt merki um samvinnu milli verkalýðsfélaganna og ríkisstjórnarinnar . „ Við höfum unnið eftir þeirri sannfæringu að best sé að horfa fram á veginn í samvinnu við samstarfsflokka okkar og leita lausna sem allir geta sætt sig við . Má þar nefna nokkur mál eins og afgreiðslu fiskeldisfrumvarpinu á síðasta þingi og svo ekki sé minnst á hrákjötsmálið sem skilaði sameiginlegu niðurstöðu sem allir flokkar unnu að fyrir utan Miðflokkinn svo var líka um afgreiðslu á heilbrigðisstefnu . Í þeirri vegferð einblíndum við á lausnir en ekki vandamál , “ segir Halla Signý .